ועדת הכלכלה, כנסת 17, פרוטוקול מספר 359, 2007-10-15 12:50

גלעד ארדן: אני מתכבד לפתוח את ישיבת ועדת הכלכלה.

גלעד ארדן: על סדר היום ההפרעות בקליטת שידורי חברת "יס".

גלעד ארדן: אציג בקצרה את הנושא כפי שאני רואה אותו.

גלעד ארדן: מזה למעלה מחודש אנחנו שומעים שלקוחות "יס" סובלים מהפרעות בקליטת השידורים.

גלעד ארדן: בימים האחרונים יש מי שאומר – ובוודאי נשמע על כך פרטים ממשרד התקשורת ומחברת "יס" – שההפרעות הללו פסקו, אך עדיין מחובתנו לנסות ולברר מספר שאלות חשובות, שנוגעות לעניין שהוא קודם כול תקשורתי ואחר-כך צרכני.

גלעד ארדן: אני רוצה להציג את השאלות שאני מבקש שהדוברים יתמקדו בהן.

גלעד ארדן: השאלה הראשונה מופנית למשרד התקשורת.

גלעד ארדן: ככל שמשרד התקשורת יכול לדווח כאן, מה מקור ההפרעות הללו?

גלעד ארדן: כיצד משרד התקשורת פעל כדי להפסיק את ההפרעות?

גלעד ארדן: מדובר בחצי מיליון משפחות במדינת ישראל שמשלמות כסף ל"יס", ובחברה פרטית ששילמה ומשלמת הרבה כסף למדינה מדי שנה – כמדומני 25 מיליון שקלים תמלוגים בשנה ו-250 אלף דולרים בגין התדרים שהמדינה הקצתה לה.

גלעד ארדן: השאלה מה המדינה עשתה כדי לעמוד במחויבות שלה כלפי חברת "יס" להקצות לה תדרים טובים ושמישים.

גלעד ארדן: ובכל מקרה, האם המדינה מתכוונת לשפות את חברת "יס" על כל הנזקים שנגרמו, ועוד ייגרמו לה, כי התדרים האלה לא היו ברי-שימוש?

גלעד ארדן: אני מקווה שעכשיו הם כבר כן, אבל לפחות לגבי התקופה שלכולי עלמא אין מחלוקת שלא היו ברי-שימוש.

גלעד ארדן: השאלה השנייה והשאלות שלאחריה מופנות לחברת "יס".

גלעד ארדן: עם כל הצער וההזדהות עם החברה והנזק שנגרם לה, ואין ספק שנגרם לה נזק, ולא בטוח שהיה באשמתה, מתעוררות מספר שאלות צרכניות.

גלעד ארדן: מה הפיצוי שהחברה מתכוונת לתת למנוייה?

גלעד ארדן: אנחנו שומעים על כך הרבה, אבל זה לא כל-כך ברור.

גלעד ארדן: פיצוי של קבלת סרטים מעבר למה שהצרכן זכאי לו בחבילת הבסיס, לדעתי לא מספק.

גלעד ארדן: השאלה מה הפיצוי שיינתן ללקוחות שממשיכים להיות נאמנים לחברה.

גלעד ארדן: אני מצפה שנתבשר כאן על פיצוי מעבר למה שדווח עליו עד כה.

גלעד ארדן: שאלה נוספת לחברת "יס", מה המדיניות שלכם כלפי לקוחות שבעקבות חודש ההפרעות האחרון לא מוכנים לסבול יותר את ההפרעות ורוצים להתנתק, גם אם אותם לקוחות נמצאים במחויבות קודמת?

גלעד ארדן: האם אתם מבינים את השיבושים הללו בקליטה כהפרה שלכם – גם אם לא באשמתכם – של המחויבות לספק שידורים באופן תקין ורציף, שמאפשרת ללקוח שחפץ בכך להתנתק ללא תשלום קנס?

גלעד ארדן: רמז, אני סבור שהלקוח צודק אם רוצה להתנתק.

גלעד ארדן: מעניין אותי לשמוע את עמדתכם.

גלעד ארדן: ושאלה אחרונות, בעיתונות פורסמו תלונות – אינני יודע, אני לא לקוח של חברת "יס" – שמוקד שירות הלקוחות שלכם, למרות המצב הקשה שהחברה היתה נתונה בו, לא תוגבר באופן שנותן מענה סביר למספר הפניות הגדול.

גלעד ארדן: הייתי מעוניין לשמוע כיצד תגברתם את המוקד, והאם היום יש מענה ללקוחות בתוך זמן סביר.

גלעד ארדן: אני מבקש להתחיל עם משרד התקשורת.

גלעד ארדן: כיצד אתם רואים את התמונה?

גלעד ארדן: אתם מוזמנים להתייחס גם להיבטים הצרכניים שעוררתי כאן, בבקשה.

מרדכי מרדכי: צהרים טובים.

מרדכי מרדכי: אדוני היושב-ראש, אתייחס בכלליות, וככל שיהיה צורך סמנכ"ל הספקטרום, מר גלילי, ישלים את הדברים.

מרדכי מרדכי: אנחנו מתייחסים בצורה רצינית מאוד להפרעות שנגרמו לחברת "יס".

מרדכי מרדכי: משנודע לנו הדבר, לא הקלנו ראש והתחלנו בטיפול מיידי בסוגייה.

מרדכי מרדכי: בשבועיים הראשונים הטיפול שלנו היה מול צה"ל.

מרדכי מרדכי: לאור ניסיון שהצטבר, לאו דווקא מול "יס" אלא מול מערכות תקשורת, היינו סבורים שההפרעות הללו נגרמו ממערכות צה"ליות.

מרדכי מרדכי: בשיתוף פעולה עם צה"ל לקח שבועיים ימים לאמת שההפרעות לא נגמרו מהמערכות הצבאיות.

מרדכי מרדכי: משנפסלה האפשרות שההפרעות נגרמו ממערכות צבאיות, בסיוע של צה"ל וגם בפעולות של "יס" הצלחנו לקבוע בבירור שההפרעה נגרמת מאניות זרות שעוגנות אל מול חופי הארץ.

מרדכי מרדכי: היינו זקוקים לסיוע של צה"ל בעניין הזה כי לפי מיטב ידיעתנו אין שום ציוד אזרחי שיכול לסייע ולקבוע בבירור מי הגורם המפריע, רק לצה"ל יש את המערכות האלה.

גלעד ארדן: אניות זרות שנושאות ציוד ביטחוני או ציוד אזרחי?

מרדכי מרדכי: אינני יודע.

מרדכי מרדכי: אניות שעגנו מול חופי הארץ.

מרדכי מרדכי: לפי מיטב ידיעתנו אין ציוד אזרחי כזה, ואם היה ציוד אזרחי שמאפשר לעקוב בקצב שהצבא סייע לנו מן הסתם היינו שוקלים אפשרות כזאת, אבל מכיוון שאין ציוד אזרחי כזה נאלצנו להיות סמוכים על שולחנו של צה"ל.

מרדכי מרדכי: קיבלנו עזרה כזאת וכפי שאמרתי נקבע שההפרעות הן מאניות בים.

מרדכי מרדכי: לאחר שזוהה מקור ההפרעה, התקיימו דיונים מול הגורמים האלה, בשיתוף צה"ל.

גלעד ארדן: איזה גורמים?

גלעד ארדן: הגורמים שעוגנים מול חופי הארץ?

מרדכי מרדכי: ומסגרות אחרות שאמורות להיות אחראיות עליהם.

מרדכי מרדכי: צה"ל היה שותף בדיונים האלה וגם משרד החוץ.

מרדכי מרדכי: הוא גם הנחה אותנו כיצד לפעול, האם לפעול מול מדינות בודדות שהאניות משתייכות אליהן או מול ארגון-גג שמייצג אותן.

מרדכי מרדכי: כפי שהוא הנחה אותנו, כך פעלנו.

מרדכי מרדכי: ביום שישי האחרון היתה ישיבה אחת בהשתתפות נציגי צה"ל, מר גלילי היה שם.

מרדכי מרדכי: אם יהיה צורך, ככל שיוכל יפרט על הישיבה הזאת.

מרדכי מרדכי: כפי שאמרת, אדוני היושב-ראש, למיטב ידיעתנו מזה כשבוע ההפרעות לא קיימות יותר.

מרדכי מרדכי: אתמול הובאה לממשלה הצעת החלטה, שאין עדיין נוסח סופי שלה, להקים צוות בין-משרדי, בראשותי כמנכ"ל משרד התקשורת ובהשתתפות משרד הביטחון, משרד האוצר ומשרד החוץ, לראות איך מגיבים לתופעות כאלה אם יישנו בעתיד ואיך נוקטים בפעולות מנע בכדי למנוע הישנותן.

לאה ורון: לא התייחסת לחלק השני בשאלת היושב-ראש.

גלעד ארדן: מה עמדתכם לגבי חברת "יס" והנזק שנגרם לה?

גלעד ארדן: קודם כול יש לי שאלה נוספת.

גלעד ארדן: האם פרט לחברת "יס" היו חברות נוספות שבשל ההפרעות הללו סבלו מנזקים או היו להם הפרעות בשידור או חוסר יכולת לשדר שידורים?

מרדכי מרדכי: כן, אך לא באותו היקף, ולא הייתי רוצה לפרט.

גלעד ארדן: ככל שמדובר בגורמים אזרחיים, למה אתה לא רוצה לפרט?

מרדכי מרדכי: היו גם גורמים אזרחיים שנפגעו וגם גורמים אחרים.

מרדכי מרדכי: היתה הפרעה לחברת "הוט", הפרעה קלה יחסית, לא באותו היקף כמו ההפרעה ל"יס", ולכן לא קיבלה תהודה ציבורית.

גלעד ארדן: האם לדעתכם המדינה צריכה לפצות את "יס"?

מרדכי מרדכי: אנחנו מעריכים שהדרישה הזאת תגיע אלינו.

מרדכי מרדכי: עד כה אין התייחסות של המשרד לשאלה הזאת.

גלעד ארדן: שלא יובן לא נכון, אני לא דואג לחברת "יס", אבל אין לי ספק שהרצון של "יס" לפצות את הלקוחות יושפע גם מעמדת המדינה.

גלעד ארדן: כפי שתיארת את זה כאן, ולא הרחבת, נשמע כאילו למדינה יש אחריות כלשהי לעניין הזה.

גלעד ארדן: זה לא צריך כמובן לעניין את הלקוחות של "יס", אבל בסופו של דבר אם המדינה גובה כסף על הקצאת תדרים ועל תמלוגים ויש טיפול ברמה של גורמים מדיניים בין-לאומיים, אני סבור שמבחינת ההגינות, וגם כדי לאפשר ל"יס", וכדי לאפשר לנו כחברי הכנסת לתבוע מ"יס" לתת את הפיצוי הרחב ביותר ללקוחות, צריכה להיות הגינות גם מצד המדינה כלפי "יס".

גלעד ארדן: אני מבין שאולי אין לכם עדיין עמדה סופית.

מרדכי מרדכי: בנקודת הזמן הזאת הסוגייה הזאת לא נדונה.

מרדכי מרדכי: אם תגיע פנייה מחברת "יס", נצטרך לבחון אותה בכל היבטיה, גם הכלכליים, גם ההנדסיים וגם המשפטיים, וככל שנצטרך נביע עמדתנו.

מרדכי מרדכי: אני מבקש לומר שבסופו של דבר מי שיצטרך לשפות, אם יוחלט שצריך לשפות, זה משרד האוצר כי נדרשים מקורות תקציביים שלא קיימים במשרד התקשורת, שהוא משרד מפקח.

גלעד ארדן: התמלוגים מועברים אליכם או אל משרד האוצר?

מרדכי מרדכי: אל משרד האוצר.

מרדכי מרדכי: כאשר תגיע בקשה כזאת נצטרך להתייחס אליה.

גלעד ארדן: יש לשר התקשורת עמדה לגבי השאלות האחרות ששאלתי, למשל האם ללקוחות "יס" שסבלו מהפרעות יש זכות להתנתק ללא פיצוי, או שהשר לא עסק בשאלות הללו?

מרדכי מרדכי: למיטב ידיעתי, הוא לא עסק בזה.

מרדכי מרדכי: היה מוקדם להתעסק בנושאים האלה.

מרדכי מרדכי: ריכזו את כל המאמצים בחיפוש דרכים להפסקת ההפרעה, שבינתיים הופסקה, ולבחון כיצד למנוע הישנות תופעות מעין אלה בעתיד, לא רק בהיבט הכלכלי אלא בהיבט הלאומי.

גלעד ארדן: בסוגיות הצרכניות למשרד התקשורת אין בינתיים כל עמדה?

מרדכי מרדכי: בעת הזאת, לא.

גלעד ארדן: מתי תהיה לכם עמדה בעניין זה?

מרדכי מרדכי: כאשר הנושא יופנה אלינו נצטרך להתייחס אליו.

גלעד ארדן: לא תמיד השר מחכה שייפנו אליו נושאים.

גלעד ארדן: בנושא הסלולרי הוא יוזם, אז אולי גם בנושא הזה השר ייזום, או המנכ"ל שלו.

מרדכי מרדכי: למיטב ידיעתי, השר עדיין לא הביע עמדה בסוגייה הזאת.

מרדכי מרדכי: כאשר הנושאים יגיעו, נתייחס אליהם.

גלעד ארדן: הם לא יגיעו לבד.

גלעד ארדן: הנה, אני מנסה להביא אותם אל פתחכם כי בכל זאת אתם המשרד שממונה על "יס".

גלעד ארדן: האם אין לכם עמדה בשאלות הצרכניות שהבעיה הזאת עוררה?

מרדכי מרדכי: לעמדות הללו יש השלכות כלכליות נכבדות והן צריכות להיות נידונות בזהירות, בקפידה ובשיתוף עם משרד האוצר.

גלעד ארדן: ובאחריות.

גלעד ארדן: הבנתי.

גלעד ארדן: בקיצור, אין לכם עמדה ואתם לא עוסקים כרגע בשאלות הצרכניות.

גלעד ארדן: אני פותח את הדיון.

גלעד ארדן: אדוני מנכ"ל "יס", האם אתה מעוניין להיות ראשון הדוברים?

רון אילון: אענה כמובן על כל השאלות ששאלת כאן, אבל ברשותך אתחיל במספר משפטים שיהוו מעין סקירה כללית על ההפרעות שהחברה חוותה.

רון אילון: האירועים החלו ב-6 בספטמבר, בעיקר באזור החוף הצפוני – חיפה, הקריות, נהריה, עכו ואף בנצרת עלית במקרים בודדים.

רון אילון: היו בסך הכול 8 או 9 גלי אירועים של הפרעות.

רון אילון: גל אירועים עשוי להימשך בין שעה עד מספר שעות בערב, תלוי באופי ההפרעה.

רון אילון: רוב האירועים היו בשעות הערב.

רון אילון: מ-18 בספטמבר ההפרעות גלשו גם למרכז הארץ, בעיקר לגוש דן, ומדי פעם עד אשדוד ואשקלון.

רון אילון: מבחינה הנדסית ההפרעה נבעה מכך שמישהו שידר על תדרי "יס", או בסמוך לתדרים של "יס" בעוצמה גדולה מאוד, עד פי 300 מעוצמת הקליטה של צלחת הלוויין, ועל-ידי כך למעשה ניטרל את היכולת של מי שנמצא באותו תחום הפרעה לקלוט את שידורי הלוויין.

רון אילון: שאלת, ואגיד, לא רק "יס" סבלה.

רון אילון: כל מערכת שעושה שימוש בתחום תדרים הדומה ל"יס" או הסמוך לו – ואני מתייחס אך ורק למערכות אזרחיות, למען הסר ספק – סבלה מהפרעה דומה.

רון אילון: מי שצופה בטלוויזיה שלא באמצעות "יס" סבל גם הוא ממידה מסוימת של הפרעות כי בסך הכול הטכנולוגיה דומה.

רון אילון: ההפרעות פסקו לעת עתה, בערב יום שני ה-8 באוקטובר היה גל ההפרעות האחרון.

רון אילון: למעשה חלפו כמעט שבוע ימים מאז פסקו ההפרעות.

גלעד ארדן: הטבענו את הספינה ...

רון אילון: אני מקווה שאכן כך יימשך.

רון אילון: בסך הכול "יס" משדרת באוויר שבע שנים וחצי והאירוע הזה חריג בקנה מידה קיצוני.

רון אילון: הוא מעולם לא קרה קודם לכן, ואני כמובן הראשון שיבקש שלעולם לא יקרה יותר.

רון אילון: מה חווה הלקוח?

רון אילון: חשוב להדגיש שחוויית הלקוח שונה מלקוח אל לקוח.

רון אילון: יש מי שלא הופרעו כלל, יש מי שהופרעו מעט, ויש לקוחות שסבלו הפרעות קשות ביותר, שלא הצליחו לראות טלוויזיה כמעט מדי ערב.

רון אילון: אני יודע שמדידה של שעות הפרעה בקונטקסט כזה איננה המדידה הנכונה.

רון אילון: ברור לנו שהיו מי שבשעות שציפו לראות טלוויזיה, בעיקר בשעות הערב, פשוט לא ראו, זאת היתה התוצאה, וממש לא עניין אותם שההפרעות פסקו בחצות כי בזמן זה הם לא צורכים טלוויזיה.

רון אילון: גם אי אפשר לקבוע תיחום גיאוגרפי מדויק של מרחב ההפרעות כי בשל אופי ההפרעה האלקטרו-מגנטית יכולים להיות שני בניינים באותו רחוב, האחד מופרע והשני לא.

רון אילון: הסיבה לכך פשוטה – אם האנטנה מוסתרת על-ידי עץ או בניין או כל דבר אחר בנקודה ספציפית אזי אין הפרעה, על רף שהבניין השכן חווה הפרעות קשות.

רון אילון: זה פחות או יותר אופי האירוע.

רון אילון: נכון שהתהודה הציבורית יצרה, ובצדק, תחושה רחבה של הפרעות מהותיות, אבל בסופו של דבר זאת חוויה אינדיבידואלית.

רון אילון: שאלת על פיצוי הלקוחות.

רון אילון: אני אומר כאן במפורש שפתחנו במחווה ללקוחות, של סרטי DVD Box.

רון אילון: זאת רק מחווה.

רון אילון: זה לא הפיצוי.

רון אילון: נפצה את לקוחותינו.

רון אילון: אמרנו שנמתין לתום האירוע כדי להכריז על הפיצוי, וממש בימים אלה – וזה לא ייקח זמן רב – נכריז מטעמנו על הפיצוי הנאות שאנחנו מציעים ללקוחות.

גלעד ארדן: איך תדעו לאבחן בין לקוחות שנפגעו?

גלעד ארדן: כפי שאמרת, זאת חוויה אינדיבידואלית.

גלעד ארדן: האם תיכנסו לעובי החוויה האינדיבידואלית?

רון אילון: זה אחד הקשיים שעומדים לפנינו ואנחנו מנסים לשקול את החלופות השונות.

רון אילון: למערכות לוויין אין אמצעי ניטור לדעת מה ראה הלקוח בכל נקודת זמן.

רון אילון: לא קיים אצלנו מידע לפיו אדון כהן לא צפה שעתיים וגברת לוי לא צפתה 8 שעות.

רון אילון: אנחנו לא יודעים להגיד את זה.

רון אילון: אנחנו לוקחים את זה בחשבון ומנסים למצוא סוג פיצוי שיהיה הולם למרבית לקוחותינו.

רון אילון: אמרת, וגם את זה אנחנו לוקחים בחשבון, שכתופעת משנה, אבל תופעה משמעותית של האירועים האלה יש לקוחות שלא חוו הפרעת תקשורת, אבל לא קיבלו את רמת השירות הנאותה.

רון אילון: בעינינו גם הם לקוחות שנפגעו, למרות שראו טלוויזיה, אבל הם ביקשו להזמין משהו או לתקן משהו ולא קיבלו שירות ראוי.

רון אילון: גם להם אנחנו מחפשים התייחסות במסגרת הזאת.

רון אילון: לא נמתין עם הפיצוי עד אשר המדינה תחליט אם לפצות את "יס" או לא, ובאיזה אופן, מן הטעם שאנחנו אכן מרגישים אחריות גדולה כלפי הלקוחות.

רון אילון: בסופו של דבר אלה אנשים ששילמו כסף ומצפים לקבל תמורה הולמת בגין המוצר שרכשו.

רון אילון: כפי שאני שומע באוזניי הרגישות, תהליך הפיצוי שלנו מטעם המדינה בוודאי יארך לא מעט זמן.

רון אילון: כבר עכשיו אומרים שזה האוצר, שזה לא משרד התקשורת.

רון אילון: נחכה זמן רב עד שהדבר הזה יקרה.

רון אילון: לכן אנחנו לוקחים אחריות ונעשה כמיטב יכולתנו וכמיטב הכרתנו כדי לפצות את הלקוחות.

רון אילון: באשר למוקד שירות הלקוחות, החוויה שלקוחותינו חוו קשה, ואכן לעתים, בתקופות מסוימות לא ניתן היה להשיג את מוקד השירות.

רון אילון: היו גם תקופות שכתוצאה מן העומס על אנשי הטכניקה, גם אם השגת את מוקד השירות וביקשת טכנאי נאלצת להמתין לו זמן רב מהנהוג אצלנו.

רון אילון: אני יכול קודם כול רק להתנצל, ואחרי ההתנצלות אני יכול להסביר מדוע מה שעמדנו בפניו הוא פשוט סוג של פיגוע המוני במובן הצרכני, או מעין צונאמי.

רון אילון: אציג לכם כמה מספרים.

רון אילון: מערך שירות הלקוחות של "יס" הוא אחד העמוסים במדינה, בשל אופי הטלוויזיה הרב-ערוצית.

רון אילון: הוא יודע לקבל כ-30,000 שיחות ביום מלקוחות, זה פחות או יותר ה-capacity המלא שלו, והוא עומד בכך יפה.

רון אילון: הראיה, שלאורך השנים אנו מובילים בקטגוריה שלנו בתחום השירות.

רון אילון: בעת המשבר האחרון חווינו לעתים בשעה 120,000 שיחות, וביממה 400,000 שיחות.

גלעד ארדן: אם יש 500,000 משפחות, אתה רוצה לומר ששמונה מכל עשר משפחות התקשרו באותו יום למוקד שירות הלקוחות של "יס"?

רון אילון: או שמשפחה אחת התקשרה מספר פעמים, זו התופעה הנפוצה יותר.

רון אילון: היקף הפניות היה עצום.

גלעד ארדן: כאשר אתה ממתין 5 דקות על הקו ולא עונים, אתה מנתק ומתקשר שוב אחרי חצי שעה.

רון אילון: יש גם חיוגים חוזרים.

רון אילון: המערכות נמדדות ב-Capacity שלהן, כמה שיחות הן מסוגלות לקלוט ברגע נתון.

רון אילון: צר לי להגיד – אין תשתיות כאלה.

רון אילון: אני יודע שזה הסבר לא טוב לצרכנים, ואני גם לא מנסה לשכנעם, אבל בסופו של דבר אלה חוקי הפיסיקה.

גלעד ארדן: אי אפשר לפנות לאחת מחברות ה"קול סנטר" הגדולות ולשכור בתשלום גבוה תגבור מיידי?

רון אילון: לא, ובשל טעם פשוט.

רון אילון: אנחנו הפעלנו למשל את הקולן הגדול ביותר שיש ב"בזק", לכן גם הגדול ביותר שיש במדינה, שמסוגל לתת הודעה מוקלטת לאלף לקוחות בו-בזמן.

רון אילון: בו-בזמן אלף אנשים נכנסו ושמעו הודעה.

רון אילון: על מנת לטייב את המענה, לעבור למשהו טוב יותר, למשל למענה אנושי שנותן תשובה לאותו מספר פונים, צריך לפחות 1,001 מוקדנים שיושבים בו-בזמן ועונים, אחרת לא הרווחנו שום דבר במענה ללקוח.

רון אילון: רק להגיד: "סליחה אדוני וגברתי, אנחנו מודעים לתקלה ומטפלים בה, ונחזור אליכם כשנוכל", רק בשביל המשפט הבודד הזה, שהפעלנו באמצעות מענה קולי, צריך 1,001 מוקדנים לשפר את מצבנו.

רון אילון: התשובה היא שאין, לא בלוח זמנים כזה.

רון אילון: במוקדים הגדולים בישראל, בלי לנקוב בשמות, למשל של חברת סלולר מובילה, יש כ-1,800 מושבים, כולל מערכי Back-office, מכירות, שיחות יוצאות, שיחות נכנסות, על כל הסוגים והמינים 1,800 מושבים.

רון אילון: לצאת החוצה ולהגיד: אני רוצה תוך שבוע, תוך חודש, תוך חודשיים ש-1,000 איש יישבו ויידעו לתת את המענה הפשוט ביותר – אין מוצר כזה.

רון אילון: מי שבקי בתחום מבין, זה לוקח זמן.

רון אילון: תגברנו את המוקדים ככל האפשר, אולם זה לא הועיל בחווית הלקוח.

רון אילון: בעניין הזה אנחנו עושים שני דברים.

רון אילון: ראשית, השיקול שלנו במתן פיצוי ללקוח לקח בחשבון גם את מי שנפגע מחווית שירות קלוקלת, ולאו דווקא מצפייה קלוקלת.

רון אילון: ושנית, אנחנו מבטיחים, וזאת התחייבות, שרמת השירות שלנו תהיה טובה עוד יותר מרמת השירות ערב המשבר.

רון אילון: זאת מחויבות של החברה ללקוחות שלה, כך אנו מבינים את זה, וכבר היום אנחנו פועלים, ואני מניח שבתוך ימים ספורים הלקוחות יחושו את זה בצורה דרמטית.

רון אילון: שאלת על המדיניות שלנו לגבי התנתקות ללא קנס.

רון אילון: זאת שאלה קשה, אני מודה.

רון אילון: אנו נוהגים לפתור אותה מול לקוחות באופן פרטני.

רון אילון: בהיבט הזה לא דין לקוח שנפגע קשה כדין לקוח שנפגע מעט, לא דין לקוח שנמצא בתחילת תקופת ההתחייבות שלו כדין מי שנמצא באמצעיתה או בסופה.

רון אילון: תלוי באיזה אופי מסלול הוא נמצא.

גלעד ארדן: זאת שאלה משפטית, ולא משנה אם הלקוח נמצא בתחילת תקופת ההתחייבות שלו, באמצעה או לקראת סופה.

גלעד ארדן: כאשר יש הפרת חוזה הצד השני יכול לבטל את החוזה, גם אם זה בהתחלה באמצע או בסוף.

גלעד ארדן: אני לא יודע אם כך עשית בכוונה או לא בכוונה, אבל כאשר אמרת שאין לכם דרך לדעת עד כמה החוויה של הלקוח הופרעה, אז יש לכם בעיה גם להתווכח עם הלקוח בהיבט הזה.

גלעד ארדן: ברגע שאדם אומר שהוא סבל מהפרעות כאלה ואחרות ולא עמדתם בהסכם אתו ומבקש לבטל את ההסכם אתכם – זה דבר בסיסי ביחסים עם לקוח.

רון אילון: יש שתי אמיתות שהייתי צריך להגיד מלכתחילה.

רון אילון: עד כמה שאנו יודעים – ואנחנו יודעים, אני פשוט מסויג כדי לא להיכשל בלשוני – ברמה המשפטית עמדנו בשירות שהתחייבנו לו.

רון אילון: ואם לא, אנחנו לא נוהגים וגם לא ננהג להפר התחייבויות משפטיות שלנו כלפי לקוחות.

גלעד ארדן: בחוזה ההתקשרות יש החרגה לכוח עליון?

רון אילון: ככל הידוע לי, לא.

גלעד ארדן: אתה אומר שעמדתם בהתחייבויות.

גלעד ארדן: איך זה מתיישב?

רון אילון: כך עולה מאופי הניסוחים.

רון אילון: זה נובע מהרישיון שניתן לנו על-ידי המדינה, שקבע את החובות החלות עלינו.

רון אילון: אני אומר אמירה נכונה בוודאי לרוב הגדול, אפילו לרוב העצום של לקוחותינו.

רון אילון: לא אתחייב שבפני כולם עמדנו בהתחייבויות כי כפי שאמרתי אופי התקלה שונה מאדם לאדם, אבל בפני הרוב העצום של לקוחותינו אנחנו עומדים במחויבות המשפטית.

רון אילון: אז אם השאלה שלך משפטית, חד-משמעית "יס" עומדת בכל התחייבות משפטית שלה, עמדה ותעמוד.

רון אילון: אנחנו לא מדברים בכלל במישור הזה, אלא במישור הצרכני.

גלעד ארדן: במסגרת ההתחייבות המשפטית, כאשר אדם מתחבר ל"יס" האם אין התחייבות של החברה שהשידורים יהיו רציפים ובהירים?

רון אילון: יש התחייבות תחת אמנת שירות מסוימת, אולם ברוב המכריע של המקרים, ב-99% מן המקרים לא הגענו לנקודה שהרישיון שלנו, ולכן גם החוזה שלנו מול הלקוחות מכתיבים הפסקת התקשרות חד-צדדית.

רון אילון: אנחנו פועלים תחת מסגרת חוקית, במסגרת רישיון שניתן לנו, ואנחנו עומדים בו.

גלעד ארדן: עדיין נשאר 1% שכן יכול להתנתק, זה 5,000 לקוחות.

רון אילון: בכל מקום שאנחנו בהפרה, בעניין הזה אנחנו לא נוהגים להתווכח עם לקוחותינו.

רון אילון: שאלת איך אנחנו יודעים, והתשובה שאנחנו לא יודעים.

רון אילון: אם הלקוח עומד על דעתו וזה הגיוני, אנחנו מקיימים את החוזה אתו, שלא יובן אחרת.

גלעד ארדן: שאלתי שאלה אחרת.

גלעד ארדן: כאשר החוזה עם הלקוח קובע שאם הוא עוזב עליו לשלם קנס, והוא טוען עכשיו שההפרעות היו ברמה כזאת שהוא סבור שאתם הפרתם את החוזה, ולא מעניין אותו אם זה נגרם באשמתכם או לא באשמתכם, האם אתם מאפשרים לו לצאת ללא קנס?

רון אילון: כן.

רון אילון: אם היתה הפרת חוזה מצדנו, גם לא באשמתנו, אנחנו מאפשרים לו לצאת בלי קנס.

רון אילון: אם לא הובנתי, אני מבהיר את זה חד-משמעית.

גלעד ארדן: אדוני מפנה את אלה שפונים לעיתונים בתלונות כאלה, לפנות אלינו לעזור להם לממש את הזכות שהענקת להם.

רון אילון: בהחלט.

רון אילון: אני רוצה לסיים בדגש אחד.

רון אילון: החשש שהתקלה הזאת תחזור קיים עדיין.

רון אילון: אנחנו עומדים בהחלט בחזית ובמוקד, אנחנו משרתים כ-2 מיליון צופים, ואך טבעי שכך יהיה, אבל בסופו של דבר קיבלנו תדרים מממשלת ישראל.

רון אילון: גורם זר הפריע במשך זמן רב, בעוצמה גבוהה מאוד ובפריסה גיאוגרפית רחבה מאוד לשידור בתדרים הללו כך שלא היה ביכולתנו לעשות שימוש נאות בתדרים.

רון אילון: זה צריך לקבל סוג כלשהו של התייחסות, אין לנו ספק בכך.

רון אילון: הפעם זה "יס", וזה מאוד לא נעים, אבל בסך הכול אלה משאבים לאומיים שהופרעו.

גלעד ארדן: אתה צודק, אך בסופו של דבר הסכום שאתם משלמים למדינה אינו אקוויוולנטי לרמת ההכנסות שלכם מהלקוחות.

גלעד ארדן: יש פער, גם פער זמנים וגם פער בסכומים.

גלעד ארדן: כחבר הכנסת אני רואה את חובתי להיות הוגן גם כלפיכם ולעזור לכם במידה והממשלה לא תקבל בעצמה את ההחלטות הראויות בעניין הזה, אולם יחד עם זה ציבור הצרכנים לא יוכל להמתין עד שיתקבלו החלטות ביחסים שלכם מול המדינה.

רון אילון: לכן אמרתי שנקבל החלטות מיידיות ולא נמתין למדינה בעניין הזה.

גלעד ארדן: כלומר פיצוי הלקוחות יהיה בימים הקרובים, אבל אתה לא יודע עדיין להעריך מה יהיה אופיו.

גלעד ארדן: מדובר על הפרעות שנמשכו למעלה מחודש, והציפייה הסבירה שלמשך חודש אחד הלקוחות לא יחויבו.

גלעד ארדן: השאלה אם זה סביר, או שאנחנו רחוקים מהפיצוי שאתם מתכוונים לתת.

רון אילון: "יס" תקבל החלטות ותציג אותן ללקוחות בתוך ימים ספורים.

רון אילון: לא נמתין עד שהמדינה תגבש דעתה בעניין הזה.

רון אילון: אלה שני מעגלים שונים.

גלעד ארדן: רשות הדיבור למר אהוד פלג, מנכ"ל המועצה לצרכנות.

אהוד פלג: קודם כול, אני שמח לשמוע חלק מהדברים שאמר כאן מנכ"ל "יס".

אהוד פלג: כצרכנים ציפינו לשמוע אותם לפני מספר שבועות, לפחות מאז הסתמן מה מקור התקלה, או לפחות מה היקף הפגיעה משום שמדובר בחברה שנותנת שירות לצרכנים בחצי מיליון בתי-אב.

אהוד פלג: הצרכנים האלה, במקומות שבהם היו פגיעות משמעותיות, לא קיבלו את השירות שעבורו שילמו ונשאו עיניהם בציפייה.

אהוד פלג: הצפת המרכזיות היתה יכולה להיפתר בדרך הרבה יותר אלגנטית אילו היה יוצא מנכ"ל "יס" בהודעה יזומה לציבור הצרכנים ובכך מראה את מידת האחריות ששמענו ממנו כרגע.

אהוד פלג: לדעתנו זה היה חסר.

רון אילון: היתה הודעה יזומה שלנו.

אהוד פלג: אבל לא במרכיבים שפירטת כאן, שאני מודה שאני שומע אותם לראשונה מחברת "יס".

רון אילון: אתה מנוי של "יס"?

אהוד פלג: אני לא מנוי של "יס" אבל אני אזרח מדינת ישראל.

מיכל רפאלי-כדורי: על המסך היתה הודעה.

רון אילון: כל עוד מדברים על עובדות, לפני שאתה אומר דבר מה עליך לבדוק.

אהוד פלג: על-פי תלונות הצרכנים שהגיעו אלינו הדברים האלה לא נאמרו.

מיכל רפאלי-כדורי: הצרכנים שמעו כי ההודעה הופיעה על המסך.

רון אילון: הופעתי בפני לקוחות החברה על מסך הטלוויזיה מספר רב של פעמים והסברתי הכול.

דרור ניסן: יותר מדי פעמים.

רון אילון: פעלנו כמדיניות בשקיפות מלאה.

רון אילון: צריך לזכור, כפי שאמר נציג משרד התקשורת, שבתקופה הראשונה היה אי-וודאות גדול מאוד על מקור התקלות.

רון אילון: כל זה שוּקָף באופן מלא ללקוחות, ויש מי שאומרים שאפילו שוּקָף מדי.

רון אילון: המדיניות שלנו פשוטה, אנחנו אומרים כל שאנו יודעים וכל מה שמותר לנו להגיד, גם אם לפעמים לא קל להגיד את זה.

רון אילון: קשה מאוד לחברה להגיד ללקוחות שיש תקלה ואיננו יודעים מאין היא נובעת.

רון אילון: זאת אמירה קשה ביותר, ואמרנו אותה יותר מפעם אחת.

אהוד פלג: על-פי ציפיות הצרכנים שפנו אלינו, היה מקום לשמוע גם דברים מן הסוג שאמרת כרגע, במה מתבטאת האחריות שחברת "יס" לוקחת על עצמה.

אהוד פלג: למשל בעובדה הבסיסית, שאם לא מקבלים את השירות גם לא יידרשו לשלם עבורו.

אהוד פלג: ואכן הצרכנים שנפגעו משמעותית לא קיבלו את השירות.

אהוד פלג: גם בעניין הזה שמחנו לשמוע כאן הבהרה, שלא רק אלה שלא קיבלו בכלל שירות, אלא גם מי שהיו להם שיבושים ברמה כזאת שהשירות שלהם לא היה ראוי לשמו, גם הם יהיו ראויים בעיני חברת "יס" לפיצוי של השבת דמי המנוי לכל הפחות.

גלעד ארדן: זה לא נאמר על-ידו, אלא על-ידי.

גלעד ארדן: הוא לא דיבר על גובה הפיצוי.

גלעד ארדן: הוא נזהר מאוד בדבריו.

לאה ורון: זאת היתה הבקשה של יושב-ראש הוועדה.

אהוד פלג: אנחנו מקווים שהבקשה הזאת תיענה.

אהוד פלג: אני עובר עכשיו למישור המשפטי.

אהוד פלג: בסיס להתקשרות בין עוסק לצרכן, והדברים ידועים, שהעוסק מציע שירות ראוי לשמו והצרכן משלם עבורו מחיר.

אהוד פלג: אבל אם הצרכן לא קיבל את השירות לו הוא זכאי הרי במילא לא קמה החובה שישלם עבורו.

אהוד פלג: זה נכון לפחות לגבי הלקוחות שנפגעו בצורה משמעותית בחודש האחרון.

אהוד פלג: לכן אנו סבורים – והדברים מבוססים על חוות דעת משפטית של המועצה לצרכנות – שאין מקום לגבות את דמי המנוי, או יש מקום אפילו להחזיר לאלה שחויבו בדמי המנוי עבור תקופה שבה לא קיבלו שירות ראוי לשמו.

אהוד פלג: לצרכנים שבמהלך התקופה לא יכלו להמתין, כי הרי לא קיבלו תשובה מה יהיה משך ההפרעות האלה, וביקשו להתנתק מן החברה, אין מקום לחייב אותם בקנס התנתקות.

אהוד פלג: אבל אנו סבורים שיש כאן פגיעה מעבר לכך, כי הדברים לא אמורים רק בשירות במובן הצר של המילה.

אהוד פלג: אנחנו מכירים את המרכזיות של שידורי הטלוויזיה בחיינו, כאשר הפרעות בקליטת השידורים משבשות איכות חיים שלמה.

אהוד פלג: הדברים האלה לא מכוסים היום ברישיון או בהסכמים של חברת "יס" עם הצרכנים ולדעתנו, מעבר לחובה שקיימת כבר לפיצוי הצרכנים בדמות השבת דמי המנוי ואי-קביעת קנס התנתקות, יש מקום לתקן את הרישיון ואת הסכם חברת "יס" עם הצרכנים באופן שיקיף גם פיצוי לצרכנים שאכן בחודש הזה לא התנתקו, מצד אחד, אבל נפגעו קשה, מצד שני.

אהוד פלג: תודה.

רון אילון: האם אתה דורש באותה נשימה שהמדינה תתקן את מערכת היחסים שלה עם חברות פרטיות בהקשר הזה, קרי: משנכשלה המדינה לספק את המשאבים הדרושים תפצה אותנו וחברות מסחריות נוספות?

אהוד פלג: אנחנו נכנסים כאן לתחום שאינו בטיפולה של המועצה לצרכנות, שעוסקת במערכת היחסים בין העוסק והצרכן.

אהוד פלג: נאמרה כאן דעה מבוססת על המשך הדרך כלפי מעלה.

מיטל בשרי: מתלונות הצרכנים שהגיעו למועצה לצרכנות, המון צרכנים פנו לחברת "יס" וביקשו להתנתק ונאמר להם שיצטרכו לשלם קנס.

מיטל בשרי: לא נאמר להם שהעניין יתברר, אלא חד-משמעית יצטרכו לשלם קנס.

מיטל בשרי: צרכנים רבים פנו אלינו בעניין הזה.

מיטל בשרי: שאלת את סמנכ"ל משרד התקשורת על שיבושים שהיו גם במקומות נוספים.

מיטל בשרי: הגיע אלינו אכן מידע על שיבושים במקומות נוספים.

מיטל בשרי: לפי דעתי מן ההגינות שמשרד התקשורת היה יוצא בפרסום שייתכנו שיבושים במקומות נוספים ושצרכנים שנפגעו, ולא רק בחברת "יס" אלא גם בחברות אחרות, יפוצו.

מיטל בשרי: מלקוחות החברות האחרות הגיעו תלונות למועצה לצרכנות, אמנם לא בכמות של לקוחות "יס", בכמויות קטנות יותר, אולם מן ההגינות שיפרסמו שייתכנו שיבושים כאלה ושהצרכנים אכן יפוצו.

גלעד ארדן: שמעתם שמשרד התקשורת עדיין לא החליט על דרך הפעולה, וגם כאשר יחליטו משרד האוצר יצטרך לגבות את ההחלטה הזאת.

גלעד ארדן: יש כאן נציג של משרד האוצר?

גלעד ארדן: בבקשה.

אורי ישראלי: גם למשרד האוצר לא הגיעו פניות בנושא הזה.

אורי ישראלי: כאשר תגיע פנייה, נדון בה.

אורי ישראלי: אני לא יכול להגיב עכשיו אפריורית על מדיניות כזאת או אחרת שהחלטנו עליה.

גלעד ארדן: כלומר חברת "יס" עדיין לא פנתה בכלל למדינה על שיפוי ופיצוי?

רון אילון: טרם פנינו.

רון אילון: נגבש את המסקנות שלנו.

רון אילון: היינו עסוקים בראש ובראשונה באיתור התקלה ושנית בטיפול בלקוחות.

רון אילון: אכן נפנה למדינה, וגם זה לא ייקח זמן רב, אבל נטפל קודם כול בלקוחות.

גלעד ארדן: לאור העובדה שהמדינה אכן טיפלה בכך עצמה, כלומר המדינה מכירה בכך שהיתה כאן בעיה גם בתדר שהמדינה הקצתה, האם אין לכם תפיסה עקרונית בעניין הזה, כאשר המדינה כושלת מלספק את מה שהתחייבה?

משה גלילי: מה שאמרת עכשיו לא נאמר על-ידי המדינה, אלא על-ידי מנכ"ל "יס".

משה גלילי: המדינה לא אמרה שהתדר היה לקוי או שהטיפול בתקלה היה לקוי.

גלעד ארדן: לא אמרתי שהטיפול היה לקוי.

גלעד ארדן: אמרתי שהתדר שהוקצה ל"יס" היה - - -

משה גלילי: גם זה לא נאמר על-ידי המדינה.

גלעד ארדן: אשאל אחרת.

גלעד ארדן: האם בתדר שניתן ל"יס" ניתן היה להשתמש באופן רגיל וסביר בחודש האחרון?

משה גלילי: לא הייתי רוצה להיכנס לזה, אבל אגיד שני משפטים.

גלעד ארדן: אל תיכנס.

גלעד ארדן: תגיד רק כן או לא.

גלעד ארדן: לא משחקים כאן בנדמה לי.

גלעד ארדן: לא ביקשתי שתפרטו, אבל תתייחסו לדבר הבסיסי.

משה גלילי: יש תחומי תדרים, וזה אחד מהם, שלא רק גוף אחד עובד בהם.

משה גלילי: בשונה ממערכת סלולר, שם כאשר מישהו מקבל תדר הוא מקבל אותו לעצמו, וגם אז עליו לדעת שלמדינה שכנה, לירדנים וללבנונים יש אותו תדר, בתחום התדרים הזה התדר משותף גם לשירותים נוספים.

גלעד ארדן: אני שואל על היחסים של המדינה עם אנשי העסקים שנדרשים להשקיע כאן כסף.

גלעד ארדן: כאשר אתה נותן רישיון או זיכיון למישהו בתחום השידורים ומקצה לו תדר – לא משנה אם לוויין או רדיו – אתה לא מתחייב כלפיו שהתדר הזה לא יופרע על-ידי גורמים אחרים?

גלעד ארדן: לדעתי זה נוגד את כל ההיגיון המסחרי.

משה גלילי: כל מי שמקבל רישיון, ו"יס" בכלל זה, רשום ברישיון במפורש אם הוא היחיד שמשתמש או לא היחיד ובאילו תנאים הוא מקבל את התדר.

גלעד ארדן: במקרה שלנו האם ברישיון של "יס" כתוב שייתכנו הפרעות?

משה גלילי: ברישיון של "יס" כתוב במפורש שהם לא היחידים בתחום התדר ויש אחרים שמשתמשים בתחום הזה כדין, גם בישראל וגם בעולם.

גלעד ארדן: לפי דבריך, הם יכול לצפות שייתכן ותחום התדר יופרע?

משה גלילי: לא לצפות לצונאמי כפי שהיה כאן, כדברי מנכ"ל "יס", אבל הם בהחלט יכולים לצפות שייתכן ויהיו הפרעות.

גלעד ארדן: אבל לא יכלו לצפות לזה.

משה גלילי: אינני יודע, אולי כן.

משה גלילי: עדיין לא גמרנו לנתח ממה נבעה הבעיה.

גלעד ארדן: אתה סמנכ"ל ספקטרום תדרים במשרד התקשורת.

גלעד ארדן: האם עולה על דעתך שהמדינה תתן רישיון ותגבה כסף מחברה, ותאפשר לה למכור את הסחורה שלה לחצי מיליון בתי-אב, אבל באותה נשימה שלא תהיה התחייבות של המדינה שהתדר הזה לא יופרע?

גלעד ארדן: זה נשמע לי לא הגיוני.

גלעד ארדן: איזה איש עסקים יבוא מחר לעשות עסקים עם מדינה כזאת?

משה גלילי: יש מי שמקבלים תדרים ובחוזה ההתקשרות כתוב שבחירום עליהם להפסיק לעבוד.

משה גלילי: יש כל מיני סוגי התקשרויות.

גלעד ארדן: ככל הידוע לי, תודה לאל לא היה חירום בחודש האחרון.

משה גלילי: ברישיון של "יס" כתוב במפורש שהם לא היחידים שמשתמשים בתדרים האלה.

משה גלילי: אמנם התחלנו לדבר איתם, אבל חשוב לומר שהם לא היו אמורים להיות לבד שם.

משה גלילי: כך עובדים בתחום תדרים בכל העולם, בצורה משותפת ועל-פי השירותים השונים.

גלעד ארדן: אבל ככל שהם פועלים באופן מקצועי וסביר, האם זכותם לצפות במסגרת היחסים שלהם עם המדינה שהתדר שניתן להם יישמר?

לאה ורון: על אף שיש אחרים שפועלים גם במסגרת אותו תדר.

לאה ורון: מדוע זה רלוונטי?

גלעד ארדן: מותר שיהיו אחרים.

גלעד ארדן: גם כאשר אני נוסע בכביש אני יודע שגם לאחרים יש זכות לנסוע בכביש, אולם עדיין אין לאחרים האלה אפשרות או זכות לדרוס אותי כאשר אני בכביש.

לאה ורון: ואתה גם לא מצפה שבכביש יהיו בורות של שני מטרים.

משה גלילי: באופן כללי הוא צריך לצפות שתהיה אחריות.

משה גלילי: פרטנית אני לא רוצה להתייחס למקרה הזה כי עדיין אינני יודע.

משה גלילי: נצטרך לנתח.

גלעד ארדן: אתה לא רוצה לכבול את משרד התקשורת, שבתביעה שתוגש בעתיד תוצג העדות שלך בפרוטוקול הדיון הזה.

משה גלילי: נכון.

דרור ניסן: אני מייצג כאן את איגודי הבמאים והתסריטאים בתל"י, חברת התמלוגים של יוצרי הקולנוע.

דרור ניסן: באתי להגיד דווקא את שבחה של "יס".

דרור ניסן: יש לנו יחסי עבודה מעולים עם "יס" מאז עלתה לאוויר.

דרור ניסן: ראשית, היא הגדילה מאוד את נפח העבודה בשוק.

גלעד ארדן: זה עדות אופי עכשיו?

דרור ניסן: אגש לשורה התחתונה.

דרור ניסן: אנחנו חרדים מהמשבר שפוקד את "יס".

דרור ניסן: אנחנו בטוחים שהתערבות של הרגולטור בניסיון לכפות על "יס" דברים שלא תוכל לעמוד בהם יתגלגל בסוף לפתחנו.

דרור ניסן: רק בגלל זה באתי לכאן.

גלעד ארדן: ייתכן שאתה דואג לתל"י יותר מאשר לחצי מיליון משפחות?

גלעד ארדן: זה נשמע לי לא סביר.

דרור ניסן: גדול עליי לדאוג לחצי מיליון משפחות.

דרור ניסן: אני דואג ל-700 משפחות.

גלעד ארדן: לפחות אתה אומר את זה ביושר.

איל אורון: אני מייצג את "אמון הציבור".

איל אורון: הוצאנו חוות דעת בעניין הזה בימים האחרונים.

איל אורון: אנחנו לא נכנסים לסוגייה על מי האחריות לבעיות שנוצרו, אבל גם אם נניח שכל האחריות על המדינה, אנו עדיין סבורים של"יס" יש כאן אחריות כלפי הצרכנים במספר גורמים, והאחריות מעבר למה שהיא מוכנה לתת, אלא כחובה מתוקף הרישיון, מתוקף החוזה שלה עם הצרכנים.

איל אורון: אנחנו עומדים על כך שאם לצרכנים נגרמו שיבושים ותקלות הם יקבלו פיצויים, ומקבלים את הרעיונות של הוועדה בהקשר הזה.

איל אורון: אנו סבורים גם שלצרכנים שרוצים להתנתק על רקע זה יש זכות להתנתק על בסיס הטענה ש"יס" הפרה את החוזה, ולכן אין צורך לגבות מהם קנס.

איל אורון: אנחנו רואים כמובן בחיוב את המחווה בנוגע ל-DVD Box, אבל סבורים שזה לא בא כחלופה לפיצוי.

גלעד ארדן: הסרטים היו אטרקטיביים בעיניך?

גלעד ארדן: נשמעו טענות, אז רציתי לדעת האם ל"אמון הציבור" יש חוות דעת בנושא הזה.

איל אורון: אין לנו חוות דעת בנושא כי לא בחנו את תוכן הסרטים.

גלעד ארדן: השאלה אם זה פיצוי זמני הולם או אחיזת עיניים.

גלעד ארדן: אם הביאו את "קזבלנקה", רוב הצופים כבר ראו את הסרט.

איל אורון: אני מקווה שהם ראו את "קזבלנקה".

איל אורון: אני חייב לציין שאיני יודע מה היו הסרטים לפני ההטבה ולכן אני לא יודע להעריך את זה בעצמי, אבל אנחנו בהחלט רואים את זה כמחווה טובה ולא כמשהו שעומד כפיצוי על-פי הנדרש.

איל אורון: אנחנו מקווים שבסופו של דבר העניינים יסתדרו לטובת הצרכנים.

נעמה הניג: אני ממלאת מקום יושב-ראש המועצה לשידורי כבלים ולוויין.

נעמה הניג: בראשית דברי אני מבקשת לומר שההיבט הצרכני רחב יותר, מעבר לפינות.

נעמה הניג: עלו כאן שאלות צרכניות שאני לא צריכה לחזור עליהן.

נעמה הניג: ההיבט הצרכני בטווח הארוך, שתהיה תחרות וש"יס" תפעל ותתן את השירות הטוב שהיא נותנת.

נעמה הניג: זה מתקשר גם להיבט שהעלה כאן נציג היוצרים, נציג תל"י.

נעמה הניג: כוונתו היתה שהתחרות טובה גם לתחום היצירה, התמיכה הכמות והאיכות שנובעת מהתחרות, כך שגם מהבחינה הצרכנית ארוכת הטווח יש לעשות ככל הניתן במגבלות הקיימות לראות את הצרכים של "יס" בעניין הזה.

נעמה הניג: באשר לטיפול שלנו בהיבט הצרכני, הגיעו פניות למועצה לשידורי כבלים ולוויין, הרבה פניות בכתב, מתוכן 10 בנוגע לקנס היציאה, וכ-50 פניות בטלפון.

נעמה הניג: בעקבות הטענות פנינו ל"יס" וביקשנו את התייחסותם.

נעמה הניג: בעקבות ההתייחסות של החברה נבדוק גם את ההיבטים המשפטיים ונפעל ככל שנצטרך בהיבטים שלנו.

גלעד ארדן: אני מבקש לשאול את מר גלילי, האם כאשר מקצים תדרים יש גם תדרי גיבוי?

גלעד ארדן: אם התדר שמוקצה מופרע, אני מניח שהמדינה חושבת על מקרה כזה ומחזיקה תדר גיבוי כלשהו, או אולי אני טועה במחשבה הזאת?

גלעד ארדן: אני מבקש לשאול את מנכ"ל משרד התקשורת, האם הצוות שהוקם, שאתה עומד בראשו, יעסוק רק בדרכים למנוע הישנות תקלות כאלה בעתיד, או תעסקו גם בנושאים הצרכניים ובפיצוי שיינתן לחברה, או אולי זה לא במנדט של הצוות מבחינת הממשלה?

משה גלילי: התדרים מוקצים במקור ללוויין "עמוס".

גלעד ארדן: על-ידי מי מופעל הלוויין "עמוס"?

משה גלילי: יש שני לוויינים, "עמוס 1" ו"עמוס 2".

משה גלילי: "עמוס 1" שייך לתעשיה האווירית, "עמוס 2" שייך לחברת "חלל" ששייכת לארבעה גורמים, התעשייה האווירית רבע מזה, ושני הלוויינים מופעלים על-ידי חברת "חלל".

גלעד ארדן: כלומר מפעיל את זה גורם פרטי.

משה גלילי: המשיבים בלוויינים שמשרתים את "יס" – משיב זה דבר מה שנמצא בלוויין, שכאשר משדרים אליו את התוכניות מהגג של "יס" משדר בחזרה לציבור בתדר אחר, כלומר אחד מעלה ללוויין והשני מוריד.

משה גלילי: "יס" בשידור שלהם לא מקבלים ממשיב אחד, אלא מפוזרים על פני מספר משיבים, שחלק מהם ב"עמוס 1" וחלק ב"עמוס 2", כדי שיהיה שידור גם אם לוויין התקלקל, לא רק אם יהיו הפרעות.

משה גלילי: המשיבים לא נמצאים מבחינת התדר בנקודה אחת, אלא מפוזרים בכמה תדרים, אך סוג ההפרעה שנתקלנו בו היה פעם על תדר כזה ופעם על תדר אחר ולכן גם לא כל התוכניות הופרעו, אבל עדיין ההפרעה היתה קשה.

משה גלילי: למיטב ידיעתי, וזה נוגע לשיקול הביצועי של "יס", לפעמים הם יכולים תוכנית מסוימת שחשובה להם מאוד, אני לא רוצה להגיד איזה, לשדר פעמיים, פעם בלוויין "עמוס 1" ופעם בלוויין "עמוס 2".

משה גלילי: נדמה לי שחלק קטן מן התוכניות, ממה שאתם קוראים לו תוכניות איכותיות, שידרתם באופן הזה.

רון אילון: עשינו את הניסיונות האלה תוך כדי ההפרעות.

רון אילון: עוצמת ההפרעות היתה כה גדולה שזה היה כמו לכבות מדורה עם כפית מים.

גלעד ארדן: האם ידוע לכם אם ההפרעות היו מכוונות או נגרמו בשוגג?

משה גלילי: אני יכול לומר כמעט בוודאות שהן לא נגרמו בכוונה, כי אילו ביקשו ממני להפריע בכוונה הייתי מפריע חזק יותר, באופן שהיה יוצר הפרעה בכל המדינה, וכאן ההפרעה היתה פעם כאן, פעם שם, בשעות מסוימות.

משה גלילי: אני אומר את זה באחריות.

משה גלילי: אם היו מבקשים מאיש מקצוע לגרום להפרעות - - -

רון אילון: האמן לי שאנחנו לא מבקשים ...

משה גלילי: אילו היו מבקשים להפריע בכוונה, אפשר להפריע באופן קשה הרבה יותר.

משה גלילי: לכן אנחנו מעריכים שלא היתה כאן הפרעה במזיד, אם כי אנו מניחים שייתכן שלא היה כאן גורם מפריע אחד, אלא יותר.

גלעד ארדן: וכולם במקרה באותה תקופה החליטו להפריע?

משה גלילי: זה נגרם מאניות, שלא תמיד עגנו מול חופי ישראל, לפעמים עגנו מול חופי לבנון, ותמיד היו מחוץ למים הטריטוריאליים שלנו.

גלעד ארדן: אם זה נגרם בשוגג, איך ההפרעות נגרמו באותו זמן בדיוק?

משה גלילי: ההפרעות לא נגרמו באותו זמן.

משה גלילי: בימים מסוימים הפריעו בשעות מסוימות ואחר-כך זה נפסק, וכפי שאמר מנכ"ל "יס" לפעמים בניין אחד הופרע והבניין הסמוך לא כי אנטנה של בניין אחד רואה את הים או את הלוויין ושל הבניין השני לא.

משה גלילי: ל"יס" היה קשה ליצור מיפוי מדויק של האנטנות שמופרעות, וזה ברור לנו.

משה גלילי: אנייה שטה ומפריעה לנהריה, וכאשר יורדת דרומה יותר יכולה להפריע לחיפה, ולפעמים גם אנייה שעוגנת מול צור יכולה להפריע לחיפה.

משה גלילי: כאשר האניות שטות ההפרעות משתנות לפי המיקום שלהן.

גלעד ארדן: אלה אניות חדשות שלא היו שם קודם?

משה גלילי: אלה אניות שכנראה היו שם קודם, אני לא יודע בוודאות, אבל אולי שינו את מתכונת העבודה שלהן בעת האחרונה.

מרדכי מרדכי: אמרתי בפתח דברי ואני חוזר ואומר, אין עדיין נוסח סופי של החלטת הממשלה לגבי הצוות הבודק.

גלעד ארדן: הממשלה לא החליטה מה המנדט של הצוות הזה?

מרדכי מרדכי: היא החליט ברמה העקרונית, אך לא בניסוח הסופי.

מרדכי מרדכי: דבר אחד ברור, אנחנו נבדוק בעקבות מה שאירע ל"יס" בחודשים האחרונים אילו לקחים ניתן להפיק לקראת העתיד כדי למנוע הפרעות כאלה, או אם קורות לבחון איך להתמודד איתן במהירות ראויה, וכל השאלות המתבקשות מכך.

מרדכי מרדכי: לגבי הטיפול ב"יס", הן בהיבט הצרכני והן בהיבט של פיצוי ל"יס", האם הוועדה רשאית לדון בזה או לא – אינני יודע אם המנדט הזה ניתן לוועדה.

מרדכי מרדכי: אני יכול לומר שהיו דעות לכאן ולכאן.

מרדכי מרדכי: מה בסופו של דבר הממשלה החליטה נדע רק כאשר נקבל את ההחלטה הסופית של הממשלה.

גלעד ארדן: זה מודל שפעם הייתי מופתע ממנו, והיום כבר לא.

גלעד ארדן: כלומר הממשלה החליטה, ובעתיד נבין מה החליטה.

גלעד ארדן: זה בעצם מה שאמרת כרגע, אם אתרגם את דבריך.

מרדכי מרדכי: אמרתי שהיו דעות לכאן ולכאן.

גלעד ארדן: הממשלה החליטה להקים צוות.

גלעד ארדן: מה יעשה הצוות?

גלעד ארדן: את זה נדע בעתיד.

מרדכי מרדכי: לא כך אמרתי.

מרדכי מרדכי: אמרתי שדבר אחד ברור שהצוות יעשה, יבחן איך ניתן מהמקרה של "יס" להפיק לקחים לעתיד כדי למנוע הישנות התופעה ויבחן איך להתמודד במהירות עם תופעה כזאת, וכל השאלות המתבקשות לגבי העתיד.

מרדכי מרדכי: מה ההתייחסות לגבי "יס" כחברה שנפגעה, אם זה במנדט של הוועדה או לא – בשביל זה צריך לראות את הפרוטוקול, את נוסח ההחלטה הסופי.

גלעד ארדן: אני מבקש לקרוא את סיכום הדיון, ותתחשבו בו כרצונכם במסגרת היחסים בין ועדת הכלכלה למשרד התקשורת.

גלעד ארדן: 1) הוועדה דורשת ממנכ"ל משרד התקשורת, שעומד בראש הצוות הבין-משרדי עליו החליטה הממשלה, קודם כול שהצוות יסיים עבודתו בתוך שבועות בודדים, ושהצוות יבקש גם מהממשלה, במידה וזה לא היה ברור, פרט למניעת הפרעות כאלה בעתיד לקבל החלטות גם על הפיצוי שיינתן לחברת "יס", כי אנו סבורים שיש לכך השלכות גם על הצרכנים.

גלעד ארדן: 2) הוועדה רושמת בפניה את הודעת מנכ"ל חברת "יס", כי בכוונת החברה לפצות את לקוחות החברה שנפגעו מבלי להמתין להחלטות המדינה על הפיצוי שיינתן לחברת "יס".

גלעד ארדן: 3) הוועדה מצפה שחברת "יס" תודיע כבר בתוך ימים בודדים מה הפיצוי שיינתן ללקוחות החברה, כאשר הפיצוי הסביר שהוועדה רואה לנגד עיניה הוא פיצוי בגובה של דמי מנוי לחודש אחד, או משהו שווה ערך לכך.

גלעד ארדן: 4) הוועדה מבקשת מחברת "יס" לאפשר ללקוחות שסבלו מהפרעות משמעותיות, גם אם החוזה שלהם מחייב קנס אם יחליטו להתנתק, לאפשר להם לעשות את זה ללא קנס מתוך הכרה שהצד שלכם בחוזה הופר, גם אם לא באשמתכם, כפי שמסתמן על-פי הדברים שנאמרו בוועדה.

גלעד ארדן: לגבי מוקד שירות הלקוחות אין לי מה לומר.

גלעד ארדן: תודה.

גלעד ארדן: הישיבה נעולה.